Зэрызэдэлэжьэнум топсэлъыхь
Къанокъуэ Арсен КъБР-м и Правительствэм и Унэм щыхуэзащ Налшык лэжьыгъэ IуэхукIэ къэкIуа, Федеральнэ казначействэм и унафэщI Артюхин Роман.
Ди щIыналъэм и экономикэм иIэ зэфIэкIхэм я гугъу щищIым, КъБР-м и Iэтащхьэм къыхигъэщхьэхукIащ хэхауэ мэкъумэш хозяйствэм иIэ ефIэкIыныгъэхэр. Абы къызэрилъытэмкIэ, мэкъумэшыщIэхэр тэмэму лэжьэн папщIэ, ди деж зыхуэбгъэдэн щымыIэ Iэмалхэр щызэтеуващ. Республикэм хузэфIэкIынущ пхъэщхьэмыщхьэрэ хадэхэкIыу къэралыр зыхуейм и нэхъыбапIэр кърихьэлIэн, ахэр нэгъуэщI къэралхэм кърамышу ищIын папщIэ. «Дэ жыг хадэу гектар мини 10 хэтсэну ди мурадщ. Абы и фIыщIэкIэ, къэралыр пхъэщхьэмыщхьэу зыхуэныкъуэм процент 80-м нэблагъэр, нэгъуэщIу жыпIэмэ, иджыпсту адрей къэралхэм къыщащэхум хуэдиз ди мэкъумэшыщIэхэм кърахьэлIэнущ», — къыхигъэщхьэхукIащ республикэм и Iэтащхьэм.
Жыг хадэхэм зэрызаубгъум къыдэкIуэу, иужьрей илъэсхэм теплицэхэм я бжыгъэхэми хохъуэ. Ахэр Къэбэрдей-Балъкъэрым еухуэ Италием щыщ IэщIагъэлIхэм ящIыгъуу. Абыи щIэупщIэ зиIэ хадэхэкIхэр къет. «Ди деж къыщрахьэлIэ пхъэщхьэмыщхьэмрэ хадэхэкIымрэ я фIагъыр дэ урысей, дунейпсо рынокхэм хэIущIыIу зэрыщытщIыным икIи зэрыпхыдгъэкIыным яужь дитынущ», — жиIащ Къанокъуэ Арсен.
КъБР-м и Iэтащхьэм хьэщIэр апхуэдэу щыгъуазэ ищIащ Швейцарием и лIыкIуэ иджыпсту республикэм зэрыщыIэм. А къэралым и компаниехэр дэ къыддолажьэ Май районым полимер къабзэхэр къыщIэзыгъэкI завод щыухуэнымкIэ. А IуэхущIапIэм инфраструктурэ щхьэхуэхэр нагъэблэгъащ. Абыхэм трагъэкIуэдэн папщIэ, УФ-м и Инвестицэ фондым и ахъшэу сом мелард 1,5-рэ къиутIыпщащ.
Къанокъуэ Арсен апхуэдэу тепсэлъыхьащ УФ-м и Президентым нэгъабэ и накъыгъэ мазэм къыдигъэкIа указхэр гъэзэщIа зэрыхъум. Мы Iуэхум республикэм и унафэщIхэм гулъытэшхуэ хуащI. А указхэм япкъ иткIэ, зыхуэфащэ IэнатIэхэм къалэн инхэр хуагъэуващ. Бюджетыр къызэрызэгъэпэщамкIэ дэ дяпэ Ставрополь крайм фIэкIа имыт пэтми, иджыпсту ахъшэр къыдомэщIэкI, абы къыхэкIыу зыхуэдгъэувыжа къалэнхэр дгъэзэщIэн папщIэ, бюджет кредитхэр къэдгъэсэбэпын хуей хъуну къыщIэкIынщ. Апхуэдэу, республикэм и Iэтащхьэм къызэрилъытэмкIэ, къэралым и Iэтащхьэм къигъэува Iуэхухэр нэсу дэкIын папщIэ, экономикэм щIэгъэхуэбжьауэ зегъэужьын хуейщ. Мыбдеж мэкъумэш IэнатIэм къыдэкIуэу, хуэфащэ гулъытэ игъуэтыпхъэщ туризмэм и IэнатIэм, псалъэм папщIэ, Iуащхьэмахуэ лъапэ щIыналъэ хэхахэр къыщызэгъэпэщыным, а зыгъэпсэхупIэр «Кавказ Ищхъэрэм и курортхэр» акционер зэгухьэныгъэм щIыгъуу зэтегъэувэжыным.
Къанокъуэ Арсен къыхигъэщхьэхукIащ КъБР-м и властхэр УФ-м ФинансхэмкIэ и министерствэм тэмэму зэрыдэлажьэр икIи абы республикэм дэIэпыкъуныгъэшхуэ къызэрыритыр, хуей щыхъум деж, бюджет кредитхэмкIэ къызэрызэригъэпэщыр. А псоми къадэкIуэу, КъБР-м и Iэтащхьэм къызэрилъытэмкIэ, щIыналъэхэр, псом хуэмыдэу дотацэхэр зэпымыууэ зыгъэмащIэхэр, Iуэхум зэрытрагъэгушхуэ Iэмалхэр яубзыхупхъэщ.
Артюхин Роман къыхигъэщхьэхукIащ финанс органхэмрэ казначействэмрэ зэрызэдэлажьэр егъэфIэкIуэным икъукIэ мыхьэнэшхуэ зэриIэр, езыри а мурадым къызэрытекIухьар. Апхуэдэу тепсэлъыхьын хуейщ Бюджет кодексым халъхьа зэхъуэкIыныгъэхэм япкъ иткIэ къэув къалэныщIэхэм.
КъБР-м и Iэтащхьэмрэ Правительствэмрэ я пресс-IуэхущIапIэ.
